Alueiden komitean lausunto aiheista:

- "Komission tiedonanto Euroopan parlamentille, neuvostolle, talous- ja sosiaalikomitealle sekä alueiden komitealle vaihtoehtoisista tieliikenteen polttoaineista sekä toimenpiteistä biopolttoaineiden käytön edistämiseksi",

- "Ehdotus Euroopan parlamentin ja neuvoston direktiiviksi liikenteen biopolttoaineiden käytön edistämisestä", ja

- "Ehdotus neuvoston direktiiviksi direktiivin 92/81/ETY muuttamisesta alennetun valmisteverokannan tiettyihin biopolttoaineita sisältäviin kivennäisöljyihin ja biopolttoaineisiin soveltamisen mahdollisuuden osalta"

(2002/C 278/09)

ALUEIDEN KOMITEA, joka

ottaa huomioon komission tiedonannon Euroopan parlamentille, neuvostolle, talous- ja sosiaalikomitealle sekä alueiden komitealle vaihtoehtoisista tieliikenteen polttoaineista sekä toimenpiteistä biopolttoaineiden käytön edistämiseksi, ehdotuksen Euroopan parlamentin ja neuvoston direktiiviksi liikenteen biopolttoaineiden käytön edistämisestä sekä ehdotuksen neuvoston direktiiviksi direktiivin 92/81/ETY muuttamisesta alennetun valmisteverokannan tiettyihin biopolttoaineita sisältäviin kivennäisöljyihin ja biopolttoaineisiin soveltamisen mahdollisuuden osalta KOM(2001) 547 lopullinen - COD 2001/0265,

ottaa huomioon neuvoston 18. tammikuuta 2002 Euroopan yhteisön perustamissopimuksen 175 artiklan 1 kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kestävä kehitys" -valiokunnan tehtäväksi,

ottaa huomioon "kestävä kehitys" -valiokunnan maaliskuun 25. päivänä 2002 hyväksymän lausuntoluonnoksen CdR 34/2002 rev., jonka esittelijä oli Reinhold Bocklet, Baijerin Eurooppa- ja liittovaltioasiain ministeri, D/PPE,

hyväksyi 15. ja 16. toukokuuta 2002 pitämässään 44. täysistunnossa (toukokuun 15. päivän kokouksessa) seuraavan lausunnon.

Alueiden komitea

1. on tyytyväinen komission pyrkimyksiin edistää kahdella yhteisön direktiivillä biopolttoaineiden käyttöä.

pitää tiedonantoa ja ehdotettuja direktiivejä uusiutuvien energialähteiden käytön lisäämiseksi periaatteessa oikeansuuntaisina Kioton pöytäkirjan toimeenpanon ja siinä erityisesti liikenteen polttoainekäytön merkittävän ja kasvavan osuuden takia. Tiedonanto ja direktiiviehdotus ovat tärkeitä myös yhteisön energiaomavaraisuuden ja maatalous- ja työllisyyspolitiikan kannalta.

huomauttaa biopolttoaineiden käytön edistämistä koskevan direktiiviehdotuksen 2 artiklan suhteen, että puhtaat kasviöljyt tulisi konkreettisesti määritellä biopolttoaineiksi liitteessä A, sillä kehitteillä on lupaavia sovelluksia kasviöljyjen käyttämiseksi polttoaineena sellaisenaan tai dieselöljyyn sekoitettuina. Tällä tavoin käytetyt kasviöljyt on luettava biopolttoaineiden osuuksiin.

2. huomauttaa kuitenkin, että direktiiviehdotusta "Liikenteen biopolttoaineiden käytön edistämisestä" 2001/0265 COD tulisi kuitenkin muuttaa erityisesti 3 artiklan 1 kohdan osalta niin, että jäsenmailla säilyy edelleen oikeus päättää kansallisiin kasvihuonekaasujen päästövähennysohjelmiin sisällytettävästä keinovalikoimasta, painopistealueista ja aikatauluista uusiutuvien energialähteiden osuuden lisäämisessä. Kustannustehokkuuden kannalta ei ole perusteltua, että Euroopan yhteisö velvoittaa kunkin jäsenmaan tasasuuruiseen 2 prosentin osuuteen markkinoilla olevasta bensiinistä ja dieselöljystä vuoden 2005 loppuun mennessä.

3. huomauttaa biopolttoaineiden käytön edistämistä koskevan direktiiviehdotuksen 3 artiklan suhteen, että suunnitellut vähimmäismarkkinaosuudet voidaan saavuttaa vain, jos biopolttoaineet vapautetaan valmisteverosta. Vain näin luodaan niin maatalousalalle kuin jalostusteollisuuteen välttämätön suunnitteluvarmuus biopolttoaineiden valmistukseen ja markkinointiin tarvittavia investointeja varten.

4. huomauttaa direktiivin 92/81/ETY muuttamisesta annetun direktiiviehdotuksen 8 c artiklan 2 kohdan suhteen, että puhtaille biopolttoaineille sekä polttoaineseoksille, jotka sisältävät yli 50 % biopolttoainetta, tulisi myöntää yli 50 %:n veronalennus.

5. toteaa edellä mainitun direktiiviehdotuksen 8 b artiklan ja 8 c artiklan 3 kohdan suhteen, että veronalennusta tulisi voida soveltaa puhtaisiin biopolttoaineisiin ja polttoaineseoksiin 31. joulukuuta 2003 ja 31. joulukuuta 2010 jälkeenkin ilman hakumenettelyä kunnes biopolttoaineiden käytön edistämistä koskevan direktiiviehdotuksen liitteessä B esitetty polttoaineosuus on saavutettu ja kunnes se on saavutettavissa tai ylläpidettävissä vain kyseisen kannustimen avulla.

6. toteaa edellä mainitun direktiiviehdotuksen 8 b artiklan suhteen, että kemiallisesti muuntamalla syntyneet biopolttoaineet, esim. rapsimetyyliesteri (RME) tai etyyli-tert-butyylieetteri (ETBE), tulisi sisällyttää ehdotetun direktiivin soveltamisalaan.

7. huomauttaa edellä mainitun direktiiviehdotuksen 8 d artiklan suhteen, että julkiseen paikallisliikenteeseen sekä takseihin ja viranomaisten valvomiin ajoneuvoihin sovellettava täydentävä veronalennus tulee ulottaa seuraaviin kulkuvälineisiin: sisävesilaivat, moottoriveneet, laaksopadoilla ja soramontuilla sekä maa- ja metsätaloudessa ja niihin liittyvillä tuotannon aloilla käytettävät ajoneuvot. Täydentävää veronalennusta tulee soveltaa myös herkillä luontoalueilla kuten korkeilla vuoristoalueilla käytettäviin ajoneuvoihin ja laitteisiin, esim. laskettelurinteillä käytettävät telaketjuajoneuvot ja vuoristomajojen huoltolaitteet ja -laitokset (ajoneuvot, sähkö- ja lämpöhuolto sekä niiden yhteistuotanto, köysiradat).

Bryssel 15. toukokuuta 2002.

Alueiden komitean

puheenjohtaja

Albert Bore